**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 25.10.2023 ora 08.00 – 26.10.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 26.10.2023, ora 08.00**

**RÂURI:**

**Debitele au fost în general staționare,** exceptând râurile din bazinele: Vişeu, Iza, Tur, Lăpuș, Someșul Mare, unde au fost în ușoară creștere ca urmare a precipitațiilor căzute în interval și propagării și cursul superior al Prutului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Tur, Lăpuș, Crișuri, Arieș, Timiș, Moravița, Caraș, Cerna, Vedea, Tazlău, Rm. Sărat, Bârlad, Jijia, pe afluenții Jiului, pe unii afluenți din bazinul superior și mijlociu al Oltului, pe unii afluenți din bazinul superior al Argeșului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare,** exceptând râurile din bazinele hidrografice: Vișeu, Iza, Tur, Lăpuș, Someșul Mare, unde vor fi în ușoară creștere datorită precipitațiilor prognozate și propagării și cursul superior al Prutului, unde vor fi în scădere.

Sunt posibile creșteri de niveluri și debite pe unele râuri din zonele de deal și de munte, mai ales pe cele din vestul, nordul și centrul țării, ca urmare a precipitațiilor prognozate, sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țar****ă (secțiunea Baziaș) în** **intervalul 25 – 26.10.2023** **a fost în creștere având valoarea de** **2200 m3/s,** sub media multianuală a lunii **octombrie (3850 m3/s).**

În aval de Porţile de Fier debitele au fost în creștere pe sectorul Gruia – Zimnicea și relativ staționare pe sectorul Giurgiu – Tulcea.

**Debitul la intrarea în țară (secțiunea Baziaș) va fi în creștere (2300 m3/s).**

În aval de Porțile de Fier debitele vor fi în creştere pe sectorul Gruia – Oltenița și relativ staționare pe sectorul Călarași – Tulcea.

**2.** **Situaţia meteorologică în intervalul 25.10.2023, ora 08.00 – 26.10.2023, ora 08.00**

**În ţara,** vremea a fost caldă, chiar deosebit de caldă în regiunile extracarpatice și în centrul țării, unde abaterile termice au fost între 6 și 12 grade. Cerul a fost variabil după-amiaza și seara în sud și sud-est, dar a prezentat înnorări în restul timpului și al spațiului. Au fost ploi ce au avut și caracter de aversă în Maramureș, local în Banat, Transilvania, Dobrogea și la munte și pe arii mai restrânse în rest. Cantitățile de apă au depășit punctiform 15...20 l/mp în zona de nord a Carpaților Orientali. Vântul a prezentat local și temporar intensificări, cu viteze în general între 45 și 60 km/h, iar pe crestele montane rafalele au depășit 90...100 km/h. Temperaturile maxime s-au încadrat între 15 grade la Târgu Lăpuș și Dumbrăvița de Codru și 28 de grade la Focșani, Râmnicu Sărat și Amzacea, iar la ora 06 se înregistrau valori termice cuprinse între 6 grade la Toplița și Întorsura Buzăului și 18 grade la Calafat, Râmnicu Sărat și Constanța-dig.

*OBSERVAȚII - de ieri dimineață de la ora 6 au fost în vigoare 10 atenționări cod galben pentru fenomene meteorologice periculoase imediate.*

**La Bucureşti,** vremea a fost deosebit de caldă, cu abatere de 11 grade față de media multianuală. Cerul a fost variabil, cu înnorări noaptea când, trecător a plouat slab. Vântul a suflat slab și moderat, cu unele intensificări după-amiază. Temperatura maximă, ușor mai ridicată decât în ziua precedentă, a fost de 27 de grade, iar la ora 6 se înregistrau 15 grade la Filaret și 16 grade la Afumați și Băneasa.

**3. Prognoza meteorologică în intervalul 26.10.2023, ora 08.00 – 27.10.2023, ora 08.00**

**În ţara,** vremea va fi mult mai caldă decât în mod obișnuit pentru această dată. Cerul va avea înnorări temporare și vor fi ploi ce vor avea și caracter de aversă, local în vestul, nordul și centrul țării și izolat în rest. Pe alocuri, cantitățile de apă vor depăși 15...20 l/mp și se vor semnala descărcări electrice. Vântul va sufla slab și moderat, cu intensificări temporare în zonele montane, în regiunile nord-vestice și doar izolat în celelalte zone. Temperaturile maxime se vor încadra între 16 și 29 de grade, iar cele minime între 6 și 17 grade. Dimineața și noaptea, pe alocuri va fi ceață.

**La Bucureşti,** valorile termice se vor situa cu mult peste mediile climatologice specifice datei. Cerul va fi variabil, iar vântul va sufla slab și moderat. Temperatura maximă se va situa în jurul valorii de 26 de grade, iar cea minimă va fi de 10...13 grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

**ABA Siret Bacău** revine cu informații referitoare la sesizarea unei mortalități piscicole pe râul Bistrița, Mun. Bacău, jud. Bacău) cu rezultatele analizelor probelor de apă, prelevate în data de 23.10.2023:

1 - râu Bistrița aval baraj lac Agrement mun. Bacău

2 - evacuare stație epurare ape uzate CRAB mun. Bacău

3 - 300 m de evacuare stație epurare ape uzate CRAB mun Bacău (pod SOFERT)

4.- coada acumulare Galbeni zona centura ocolitoare Bacău

Din analizele fizico- chimice efectuate de Laboratorul de Calitate a Apei din cadrul S.G.A. Suceava, au rezultat următoarele valori :

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Nr. crt. | pH**unitati pH** | CCOCr**mgO2/l** | Amoniu**(mg/l** | 1Reziduu filtrabil la 1050Cmg/l | Fosfor total**mgP/l** | Materii in suspensie**mg/l** | 1Substanţe extractibile mg/l | Cloruri**mg/l** | Agenti de suprafata anionici (detergenti)**mg/l** |
| 1 | 8.2 | <LOQ | 0,033 | <LOQ | 0,014 | 3,2 | <LOQ | 18,1 | <LOQ |
| 2 | 7.8 | 177,6 | 19,95 | 435 | 2,97 | 148 | 30,7 | 73,9 | 2,564 |
| 3 | 7.8 | 38,84 | 9,739 | 290 | 1,67 | 169 | 16,7 | 43,0 | 0,679 |
| 4 | 7,7 | 31,45 | 5,548 | 284 | 1,13 | 121 | <LOQ | 48,3 | 0,453 |

În urma interpretării rezultatelor analizelor fizico-chimice ale indicatorilor de calitate pentru probele de apă prelevate din râul Bistrița în trei secțiuni și evacuare (r. Bistrița: aval baraj lac Agrement, aval 300 m de evacuarea CRAB si coada Lac- zona Centura Ocolitoare Bacau) si ape uzate din SEAU CRAB Bacau, s-a constatat o modificare a clasei de calitate a raului Bistrita la indicatorii: amoniu (clasa a IV-a), CCOCr (clasa a III-a) și detergenți (clasa a IV-a), acest fenomen datorându-se evacuării apelor uzate neepurate de către CRAB SA ca urmare a lucrărilor de întreținere, înlocuire, refacere și curățare a echipamentelor din stația de epurare a municipiului Bacău.

Menționăm că în perioada 16.10.2023-15.11.2023, SC Compania Regională de Apă Bacău SA are derogare de la limitele maxime admise ale indicatorilor fizico-chimici de calitate, conform Avizului ABAS nr. 18809 din 15.09.2023. Indicatorii fizico-chimici analizati la apa uzata evacuata in emisar de catre CRAB SA Bacau au valori care se incadreaza in limitele stabilite prin avizul nr. 18809 din 15.09.2023.

2.3. Pe Marea Neagra

**ABA Dobrogea Litoral Constanța** informează că în data de 25.10.2023, în jurul orei 17.15, în timpul operațiunilor de descărcare la cheul danei 24 Port Constanța, s-a produs o deversare accidentală cu o cantitate de cca. 250 de litri de ulei vegetal din marfă în intertiorul barajului antipoluare montat în jurul navei (inițial pe coverta navei și ulterior în apă).

Cauza producerii incidentului de poluare o constituie manipularea eronată a tancului 1 de marfă, deversarea de ulei surveninand in urma umplerii excesive.

Dupa producerea erorii, o cantitate de 250-300 litri de ulei vegetal a ieșit din tancul 1 de marfă, răspândindu-se pe puntea navei și pe luciul apei.

Echipajul navei a acționat imediat cu mijloace proprii, folosind material absorbant și dispersant pentru neutralizarea reziduurilor.

A fost efectuată o cercetare la fața locului. Au fost luate declarații de la căpitanul și șeful mecanic al navei, copii de pe înscrisuri, etc. Au fost facute fotografii și un film scurt la fața locului.

În jurul navei, in interiorul barajului antipoluare s-a constatat prezenta uleiului vegetal, scurs pe bordajul navei.

Conform istoricului, la orele 20.00 s-au încheiat operațiunile de depoluare a zonei.

Comandantul S/M Eli Tank 30, a fost sancționat contravențional cu suma de 20.000 lei pentru poluarea apelor naționale navigabile, în conformitate cu prevederile art. 4 lit. a din HG 876 din 2007.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 24.10.2023, **la staţiile cu indicativele B-3,B-15,B-17,B-25,B-16,B-5,B-2,B-27.**

**GNM, Comisariatul Județean Harghita** informează telefonic de izbucnirea în data de 25.10.2023, a unui incendiu cu degajări mari de fum la o societate cu activitate de fabricare articole plastic din Municipiul Gheorgheni, județul Harghita, aparținând Naviplast S.R.L.,pe o suprafață de cca 300 mp. Din primele informații obținute, în clădire se depozitau și alte materiale inflamabile.

ISU Harghita a emis mesaj RO-ALERT. Incendiul a fost localizat și lichidat.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Buzău-Ialomiţa***

Ca urmare a scăderii debitului fluviului Dunărea din ultima perioada, precum și a prognozei hidrologice a debitelor medii zilnice, începând cu data de 22.09.2023 s-a trecut la aplicarea fazei de atenționare/avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.07.2023 s-a trecut la aplicarea fazei de atenționare/avertizare și pentru sectoarele: 4 Brăila – Galați - PH Brăila, 5.1 Vadu Oii – Brăila - PH Vadu Oii și 5.2 Braț Măcin – PH Smârdan.

***Administraţia Bazinală de Apă Jiu***

Începând cu data de 17.05.2022 a fost oprită alimentarea cu apă a Barajului Valea de Pești, din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**